Polisieman vas ná diefstal van pistool by stasieArgieffoto: SAPD ŉ Vrou en twee mans, van wie een ŉ polisiebeampte is, verskyn Maandag in die hof nadat ŉ gesteelde vuurwapen in hul besit gevind is. Kapt. FC van Wyk, polisiewoordvoerder van die Wes-Kaap, het gesê beamptes van Kaapstad se honde-eenheid het Vrydagmiddag ŉ misdaadvoorkomingspatrollie in Parowstraat in Parow gedoen toe hulle omstreeks 14:00 ŉ man by ŉ berugte “dwelmhuis” sien ingaan het. “Die Tygerberg-polisiëringsgebied se misdaadbestrydingseenheid was juis in dié stadium besig om ŉ soekoperasie in die huis uit te voer. Hulle het die man wat daar aangekom het deursoek en drie 9 mm-patrone in sy sak gevind,” het Van Wyk gesê. Die misdaadbestrydingseenheid het die res van die perseel deursoek terwyl lede van die honde-eenheid die verdagte ondervra het. “Hulle is toe deur ŉ vrou genader wat aangedui het dat sy die man se ma is. Hulle het haar ook ondervra, waarna die beamptes na ŉ motor gelei is wat daar naby geparkeer was. Daar was ŉ man in die motor.” Die beamptes het die motor deursoek en op ŉ 9 mm-pistool en ŉ magasyn met 12 patrone gevind. “Ná verdere ondervraging is daar vasgestel dat die man met die patrone ŉ 24-jarige konstabel verbonde aan die Athlone-polisiestasie is. Die 53-jarige vrou was inderdaad sy ma en die 32-jarige man wat in die motor was, sy vriend.” Al drie verdagtes is inwoners van Elsiesrivier. Hulle is op die toneel in hegtenis geneem. “By verdere ondersoek is daar vasgestel dat die vuurwapen en ammunisie in Februarie uit die kluis van die Athlone-polisiestasie gesteel is. Daar is destyds ŉ dossier oor die diefstal oopgemaak.” Die drie moet Maandag in die Parow-landdroshof verskyn op aanklag van die besit van ŉ gesteelde vuurwapen en ammunisie.